Dôvodová správa – všeobecná časť

Úrad geodézie, kartografie a katastra Slovenskej republiky predkladá návrh zákona, ktorým sa mení a dopĺňa zákon Národnej rady Slovenskej republiky č. 162/1995 Z. z. o katastri nehnuteľností a o zápise vlastníckych a iných práv k nehnuteľnostiam (katastrálny zákon) v znení neskorších predpisov, na základe úlohy vyplývajúcej z opatrenia Úradu na ochranu osobných údajov Slovenskej republiky, z bodu B.1. a B.2. uznesenia vlády Slovenskej republiky č. 882 z 9. decembra 2009 k návrhu aktualizácie Koncepcie na usporiadanie pozemkového vlastníctva a bodu B.1. uznesenia vlády Slovenskej republiky č. 425 z 29. júna 2011 k analýze a návrhu možností urýchlenia procesu registrácie majetku vykonanej na základe uznesenia vlády Slovenskej republiky č. 160 z 2. marca 2011 k správe o stave podnikateľského prostredia v SR s návrhmi na jeho zlepšovanie.

Navrhovaná práva úprava reaguje na požiadavku skvalitnenia a zrýchlenia procesu registrácie majetku, zjednodušenia a lepšieho prístupu k údajom evidovaným v katastri nehnuteľností.

Cieľom návrhu zákona je spresnenie znenia a úprava jeho ustanovení so zreteľom na poznatky z aplikačnej praxe. Rezort geodézie, kartografie a katastra predkladaným materiálom plní úlohy, ktoré vyplývajú z rastúcich požiadaviek verejnosti na budovanie moderného katastra nehnuteľností na Slovensku.

Návrh zákona predpokladá skrátenie lehoty na vykonanie záznamu zo 60 dní na 30 dní a evidovanie cien nehnuteľností, čím sa pozitívne ovplyvní možnosť ďalšieho nakladania s nehnuteľnosťami. Evidencia cien nehnuteľností umožní získať prehľad o vývoji cien nehnuteľností.

Návrh zákona ďalej predpokladá doplnenie nových ustanovení upravujúcich obnovu katastrálneho operátu.

Návrh zákona je v súlade s Ústavou Slovenskej republiky, inými zákonmi a všeobecne záväznými právnymi predpismi, ako aj s medzinárodnými zmluvami, ktorými je Slovenská republika viazaná.

Účinnosť návrhu zákona sa navrhuje od 1. mája 2012, okrem § 7 písmeno c) a § 68 odsek 6, ktoré nadobúdajú účinnosť 1. januára 2013 a § 43 odsek 1 písm. b), ktorý nadobúda účinnosť             1. júla 2013. 

Návrh zákona nebude mať vplyvy na rozpočet verejnej správy, sociálne vplyvy, vplyvy na životné prostredie.. Vplyvy na rozpočet verejnej správy sa nepredpokladajú ani z dôvodu doplnenia nových ustanovení o obnove katastrálneho operátu, keďže obnovu katastrálneho operátu v súčasnosti upravuje vyhláška Úradu geodézie, kartografie a katastra Slovenskej republiky č. 461/2009 Z. z., ktorou sa vykonáva zákon Národnej rady Slovenskej republiky č. 162/1995 Z. z. o katastri nehnuteľností a o zápise vlastníckych a iných práv k nehnuteľnostiam (katastrálny zákon) v znení neskorších predpisov. Podľa doložky vybraných vplyvov možno predpokladať pozitívny vplyv na podnikateľské prostredie, najmä z dôvodu skrátenia lehoty na vykonanie záznamu a evidovania cien nehnuteľností, ako aj pozitívny vplyv na informatizáciu spoločnosti.